Anexa nr. 1

 la regulament

**Cerințe minime obligatorii pentru brevetarea piloților maritime**

***~~A~~. Pilot maritim aspirant pentru porturile maritime***

**Art. 1. -** Brevetul de pilot maritim aspirant pentru porturile maritime se poate obţine de către orice candidat care îndeplineşte cumulativ următoarele cerinţe:

a) deţine un brevet de comandant pentru nave cu un tonaj brut de 3.000 sau mai mare, în termen de valabilitate;

b) are un stagiu de ambarcare de minimum 12 luni în ultimii 5 ani pe funcția de comandant pentru nave cu un tonaj brut de 3.000 sau mai mare; *sau*

c) deţine un brevet de ofiţer punte secund pentru nave cu un tonaj brut de 3.000 sau mai mare, în termen de valabilitate;

d) are un stagiu de ambarcare de 24 luni pe funcția de ofiţer punte secund pentru nave cu un tonaj brut de 3.000 sau mai mare, din care cel puţin 12 luni în ultimii 5 ani.

***B. Pilot maritim II pentru porturile maritime***

**Art. 2. -** Brevetul de pilot maritim II pentru porturile maritime se poate obţine prin examen de către orice candidat care îndeplineşte cumulativ următoarele cerinţe:

a) deţine un brevet de pilot maritim aspirant pentru porturile maritime, în termen de valabilitate;

b) prezintă o adeverință eliberată de CN APMC SA din care să reiasă că:

 (i) este angajat în funcţia de pilot maritim aspirant pentru porturile maritime;

(ii) a participat la minimum 150 manevre de pilotaj la bordul navelor prin care să acopere toate porturile maritime, fără întrerupere mai mare de 3 luni între ele;

(iii) a dobândit cunoştinţe temeinice de navigaţie pentru zona de pilotaj pentru care solicită brevetul.

***C. Pilot maritim I pentru porturile maritime***

**Art. 3. -** Brevetul de pilot maritim I pentru porturile maritime se poate obţine prin examen de către orice candidat care îndeplineşte cumulativ următoarele cerinţe:

a) deţine un brevet de pilot maritim II pentru porturile maritime, în termen de valabilitate;

b) prezintă o adeverinţă eliberată de CN APMC SA Constanța din care să reiasă că:

 (i) este angajat în funcţia de pilot maritim II pentru porturile maritime;

(ii) a participat la minimum 150 manevre prin care să acopere toate porturile maritime, fără întrerupere mai mare de 3 luni între ele, dintre care minimum 50 de manevre de pilotaj la bordul navelor cu lungime mai mare de 200 m, împreună cu un pilot maritim I pentru porturile maritime;

(iii) a dobândit cunoştinţe temeinice de navigaţie pentru zona de pilotaj pentru care solicită brevetul.

***D. Pilot maritim aspirant pentru sectorul de Dunăre cu caracter maritim***

**Art. 4. -** Brevetul de pilot maritim aspirant pentru sectorul de Dunăre cu caracter maritim se poate obține de către orice candidat care îndeplineşte următoarele cerinţe:

a) deţine un brevet de comandant pentru nave cu un tonaj brut de 3.000 sau mai mare, în termen de valabilitate; *sau*

b) deţine un brevet de ofiţer punte secund pentru nave cu un tonaj brut de 3.000 sau mai mare, în termen de valabilitate; *ori*

c) deţine un brevet de ofiţer punte pentru nave cu un tonaj brut de 500 sau mai mare, în termen de valabilitate; și

d) are un stagiu de ambarcare de 48 luni pe funcția de ofiţer punte pentru nave cu un tonaj brut de 500 sau mai mare, din care cel puţin 24 luni în ultimii 5 ani; *sau*

e) deţine un brevet de căpitan fluvial categoria A obţinut în condiţiile OMTCT nr. 318/2006 /brevet de conducător de navă obţinut în condiţiile OMTI nr. 209/2022, în termen de valabilitate; *și*

f) are un stagiu de ambarcare de 48 de luni pe funcția de căpitan fluvial categoria A/ conducător de navă, din care cel puţin 24 de luni în ultimii 5 ani pe nave de navigaţie interioară.

***E. Pilot maritim pentru sectorul de Dunăre cu caracter maritim***

**Art. 5. -** Brevetul de pilot maritim pentru sectorul deDunăre cu caracter maritim se poate obţine prin examen de către orice candidat care îndeplineşte următoarele cerinţe:

a) deţine un brevet de pilot maritim aspirant pentru sectorul de Dunăre cu caracter maritim, în termen de valabilitate;

b) prezintă o adeverinţă eliberată de AFDJ RA Galați din care să reiasă că:

 (i) este angajat în funcţia de pilot maritim aspirant pe sectorul deDunăre cu caracter maritim;

 (ii) a participat la minimum 36 de voiajuri fără întrerupere mai mare de 30 de zile între ele;

 (iii) a dobândit cunoştinţe temeinice de navigaţie pentru zona de pilotaj pentru care solicită brevetul.

**Art. 6. - (1)** Brevetul de pilot maritim pentru sectorul deDunăre cu caracter maritim se poate obţine de către orice candidat care îndeplineşte cumulativ următoarele cerinţe:

a) deţine un brevet de pilot maritim II / brevet de pilot maritim I pentru porturile maritime, în termen de valabilitate;

b) prezintă o adeverinţă eliberată de AFDJ RA Galați din care să reiasă că a participat la minimum 10 voiajuri fără întrerupere mai mare de 30 de zile între ele, pentru a dobândi cunoştinţe temeinice de navigaţie pentru sectorul de Dunăre cu caracter maritim.

**(2)** Pe perioada efectuării voiajurilor prevăzute la alin. (1) lit. b), pilotul se detașează de la CN APM SA Constanța la AFDJ RA Galați în condițiile art. 45-48 din Legea nr. 53/2003 - Codul Muncii, cu modificările și completările ulterioare.

***F. Pilot maritim aspirant pentru canalele navigabile***

**Art. 7. -** Brevetul de pilot maritim aspirant pentru canalele navigabile se poate obține de către orice candidat care îndeplinește următoarele cerințe:

a) deţine un brevet de comandant pentru nave cu un tonaj brut de 3.000 sau mai mare, în termen de valabilitate; *sau*

b) deţine un brevet de ofiţer punte secund pentru nave cu un tonaj brut de 3.000 sau mai mare, în termen de valabilitate; *ori*

c) deţine un brevet de ofiţer punte pentru nave cu un tonaj brut de 500 sau mai mare, în termen de valabilitate; și

d) are un stagiu de ambarcare de 48 de luni pe funcția de ofiţer punte pentru nave cu un tonaj brut de 500 sau mai mare, din care cel puţin 12 luni în ultimii 5 ani.

***G. Pilot maritim pentru canalele navigabile***

**Art. 8. -** Brevetul de pilot maritim pentru canalele navigabile se poate obţine prin examen de către orice candidat care îndeplineşte următoarele cerinţe:

a) deţine un brevet de pilot maritim aspirant pentru canalele navigabile în termen de valabilitate;

b) prezintă o adeverinţă eliberată de CN ACN SA din care să reiasă că:

(i) este angajat în funcţia de pilot maritim aspirant pentru canalele navigabile de cel puţin 12 luni;

 (ii) a participat la minimum 5 voiajuri fără întrerupere mai mare de 30 de zile între ele;

(iii) a dobândit cunoştinţe temeinice de navigaţie pentru zona de pilotaj pentru care solicită brevetul.